**דברי שמעון פרס לעצרת המרכזית לזכרו של יצחק רבין ז"ל**

באנו היום לקדש זכרו של יצחק, לוחם השלום הגדול. באנו לומר כי דרכו חיה ותחיה. 19 שנים חלפו מאז הרצח הנורא, כאן בכיכר. עמדנו יחד. מלאי תקווה. נפרדנו בחום. תוך רגעים ספורים הכל התהפך. רוצח שפל ביקש להרוג את יצחק, ועמו להרוג גם את תקוות השלום. 19 שנים שיצחק אינו עמנו. לא אשכח את הרגע. הפצעים לא הגלידו.

הלב עדיין בוכה. השלום התרחק.

ישראל נותרה ארץ חזקה, בעלת צבא מצוין וכלכלה משגשגת- אם ניזום שלום היא רק תתחזק יותר. גם ביטחונית וגם כלכלית. כי באין שלום מלבים את השנאה, את החשד ואת הפחד.

יש אצלנו כאלה שהפכו את המילה "שלום" למילת גנאי. וישנם כאלה שהביטוי "תומך שלום" הוא עבורם כינוי לאנשים הזויים, נאיביים, לא פטריוטים. מול כל אלה, אני אומר כאן בקול רם:

**מי שנואש מהשלום - הוא ההזוי! מי שנכנע והפסיק לחפש את השלום - הוא הנאיבי , הוא זה שאינו פטריוט! כדי להיות מעשי ולא הזוי ולא נאיבי, יש להכיר ולקבל מִסְפָּר אמיתות יסוד, שהן חדות, ברורות, ונצחיות: אין לישראל בטחון קבע, ללא שלום. אין לישראל כלכלה יציבה ומשגשגת, ללא שלום.**

אין לישראל חֶבְרָה בריאה ונטולת עוני וקיפוח, ללא שלום. אין לישראל מעמד בינלאומי ויחסים מיוחדים עם ארה"ב, ללא שלום. אין לישראל סיכוי לשמור על אופייה היהודי והדמוקרטי, ללא שלום. ישראל תֵווָתֶר על עתידה אם תראה בסטטוס-קוו משאת נפש ותישאר בלי שלום.

**יש אצלנו כל מיני חכמים שבמקום שלום הם מדברים על "ניהול הסכסוך". הַבּיטוי על עזה של הקיץ האחרון. הַבּיטוי על ירושלים בימים אלה ממש. ככה יראה "ניהול הסכסוך".**

**את יצחק לצערנו – לא ניתן להשיב. אך את תקוות השלום – אנו חייבים להשיב!**

**את תקוות השלום – אנו מסוגלים להשיב!**

**מדינתנו מעולם לא היתה חזקה יותר, עמנו מעולם לא וויתר על תקוות השלום.**

לא האכזבה קִייְמָה אותנו, אלא האמונה.

מהו האינטרס העליון של ישראל? להבטיח שישראל תהא מדינה יהודית בעלת רוב יהודי. שלא תגלוש להיות מדינה דו לאומית. שלא יווצר מצב שכל המרחב, בין הים לבין הירדן, יהפוך לחבל ארץ ללא גבולות וללא שלום.

יש אצלנו כאלה שאף מתעקשים שהפלסטינים חייבים להכיר בישראל כמדינה יהודית.

האם את אופייה היהודי של ישראל תקבע חתימה של מנהיג פלסטינאי? וודאי שלא!

**אופייה היהודי של ישראל תלוי בנו! הוא תלוי בעיקר בשני דברים:**

**האחד, ישראל חייבת להיות בעלת רוב יהודי. אך רוב זה מוטל בספק אם לא יהיה הסכם שלום, ובמהרה. השני, ישראל חייבת לדבוק בערכים יהודיים. כי ערכים לא פחות חשובים מנכסים. שליטה על עם אחר מנוגדת לערכים המוסריים שלנו כיהודים. ולכן רבותיי - לרדוף שלום – זו מצווה. זה גם מאוד-מאוד מעשי, וגם מאוד-מאוד יהודי ! יש לי שאלה לאלה אצלנו שמתנגדים לפתרון שתי המדינות. שמציגים עצמם כאנשים מפוקחים, לא "נאיביים", ולא "הזויים".**

**מה הפתרון שלכם? מה החזון שלכם לעם היהודי? למדינה יהודית?**

שאֲלָתִי נותרת תלויה באוויר. כבר שנים שאיני שומע שום תשובה.

**האם אינם רואים שהסטטוס קוו, אותו הם מקדשים מפורר את החלום הציוני?**

**האם אינם רואים שאנו נגררים לתוך מציאות אלימה של מדינה דו-לאומית קרועה ומסוכסכת? האם אינם רואים שבמצב הנוכחי, הזמן פועל לרעתה של ישראל?**

**ללא גבולות קבע מוכרים – ישראל תישאר פרוצה לכל עבר. אזור מריבה לתמיד.**

**האם אין זה הזמן להמריא, ולא להתקפל? שלום עושים עם אויב. אויב מר וקשה.**

יש לאויב את ההיגיון שלו, את התחושות שלו, את הנאומים שלו, גם את הכאב שלו.

אנו לא עושים שלום למענם. אנו עושים שלום למען עצמנו. למען עמנו. ועל כן עלינו ליזום שלום במקום לאבדו. היחסים עם הפלסטינים ילכו וייבנו לאחר שנגיע עמם להסכם הוגן. זה יהיה תהליך הדרגתי. לא פשוט. אבל זו הדרך הנכונה. ואין בלתה.

זו אשליה לצפות ולדרוש שהפלסטינאים ישנו את רגשותיהם כלפינו עוד בטרם נחתם ההסכם. לכל אורך ההיסטוריה האנושית, תחילה נחתמים הסכמי שלום, לעיתים אף בחירוק שיניים, ורק אחר כך מתרחשת התפייסות הדרגתית, ומתגשם שינוי בלבבות וברגשות.

זו טעות מדינית, לעכב הגעה להסכם בנימוק שהצד השני לא מספיק נחמד. או לא מספיק חזק. ההסכם הנו תנאי הכרחי לשמירתו של המחנה הפלסטיני המוכן לפשרה היסטורית עמנו. אז, יהיה למחנה הפלסטיני המתון עם מה, ועל מה, להתמודד עם סרבני השלום שבקרבם.

אין שלום מושלם. אבל טוב שלום שאינו מושלם מסכסוך טוטאלי. הסכמי השלום עם מצרים ועם ירדן לימדו אותנו: טוב שלום קר ממלחמה חמה. אתגרי הביטחון של מדינת ישראל, חורגים מהתחום שבין הירדן והים.

הם משתרעים על המרחב כולו. והמרחב לומד שהטרור הוא המסכן את שלומו. הטרור ולא ישראל. נוצרה היום הזדמנות היסטורית להשתלבותנו בהסדרי ביטחון אזוריים.

אנחנו יכולים להיות חלק מחזית אזורית מאוחדת ושפויה כנגד האיום האיראני וכנגד הטירוף של דאע"ש. ביכולתנו לקדם הסדר אזורי המבוסס על הסכמי שלום עם מדינות ערב. מהלך זה מותנה כמובן בפתרון הסכסוך הישראלי-פלסטיני. אסור שנשגה באשליה כאילו יתכן שלום אזורי שמתעלם מהפלסטינים. יוזמת השלום הערבית, גם אם לא נסכים עם כל מילה שבה, מציעה לנו: פיוס, שלום, נורמליזציה, ביטחון.

אסור שנחמיץ ההזדמנות ההיסטורית המונחת לפתחנו מזה זמן.

לצערי, זמן רב מדי. העולם הערבי עשה סיבוב פרסה שאסור להתעלם ממנו. ב – 67 הם החליטו על 3 הלאווים של חרטום: לא שלום עם ישראל, לא הכרה, לא מו"מ. עתה – העולם הערבי – מציע לנו גם משא ומתן, גם הכרה וגם שלום.

**ה"לא" הפך ל"כן"!** אומר בגלוי:

**אני מצר על כך שעל השולחן הבינלאומי מונחת רק יוזמת שלום ערבית.**

**והיכן יוזמת השלום הישראלית? מדוע אינה מונחת על השולחן?**

אנו בצומת של הכרעה על גורלה של ישראל כמדינה יהודית. אסור שבשעה כזו נלקה בעיוורון אסטרטגי, בחוסר אונים ובאדישות לא מובנת. זו השעה לנוע. וזו השעה לעשות שלום. יש עתה בפני ישראל שתי אפשרויות; לקפוא על השמרים, לאפשר לאויבנו להבעיר את השטח, או ליזום מהלך היסטורי ולעשות שלום עם הפלסטינאים ועם שאר מדינות האזור. לישראל של שלום צפוי עתיד מזהיר.

כי ישראל יכולה להיות מגדלור של יצירה, של קדמה חברתית ושל חוכמה מדעית. כי ישראל יכולה לספק מים חיים לכל תושבי האזור, ולהוסיף שגשוג כלכלי וצדק חברתי לשכנינו.

נער הייתי וגם זקנתי. איני יודע כמה שנים עוד אהיה עמכם כאן בכיכר, כדי לציין את מועד הירצחו של יצחק, חברי לדרך השלום.

אני מתפלל כי עוד אזכה להיות עמכם כאן בכיכר, כדי לברך על ההסכם שנחתם.

אני מתפלל שאהיה עמכם כאן בכיכר, כדי להגיד ליצחק שקורבנו **לא** היה לשווא. שחזונו לא נרצח. אנא, זכרו את מילות "שיר השלום" שיצחק שר כאן ברגעיו האחרונים. הוא שר מהנייר שמילותיו ספגו את דמו דקות אחר כך. ונאמר שם בנייר המדמם: **"אל תגידו יום יבוא - הביאו את היום!" אל תעמדו מהצד.**

ידידיי,

הברירה נתונה בידכם. יש לכם אחריות לחייכם ולחיי הילדים והנכדים שלכם.

"אל תגידו יום יבוא - הביאו את היום!" אני מביט בכם, בגאווה ביושר שלכם, בנחישות שלכם, במחויבות שלכם, ואני מתמלא תקווה. אני מביט בכם. אתם חבריו של יצחק לדרך השלום. אתם חברי שלי לדרך השלום, ואני מאמין בכל לבי, וגם יודע: עִמכֵם, **השלום, בוא יבוא!** תודה לכם.